আমরা বিনতে আব্দুর রহমান

**আমরাহ বিনতে আবদুল রহমান** ( আরবি : عمرة بنت عبد الرحمن, মৃত্যু ৭১৭ খ্রিস্টাব্দ) ছিলেন একজন নারী তাবেয়ী, যিনি উন্মুল মুমিনিন আয়েশা বিনতে আবু বকরের অত্যন্ত ঘনিষ্ঠ শাগরেদ ছিলেন। তিনি মদিনার বিখ্যাত মুফতি ও ধর্মীয় পণ্ডিত ছিলেন। তিনি সাহাবিদের সূত্রে অগণিত হাদিস বর্ণনা করেছেন এবং তাঁর সূত্রে বর্ণিত হাদিস সিহাহ সিত্তাসহ হাদিসের সকল প্রসিদ্ধ গ্রন্থে উদ্ধৃত হয়েছে। ৭১৭ সালে তিনি মদিনায় মৃ্ত্যুবরণ করেন।

## জীবনী
আমরাহ ইসলামের দ্বিতীয় প্রজন্ম তাবেঈনদের অন্তর্ভুক্ত ছিলেন। তিনি সাহাবিদের যুগে মদিনায় জন্মগ্রহণ করেন এবং তাদের কাছ থেকে জ্ঞান অর্জন করেন। অনেকেই ভুলবশত তাকে আসয়াদ ইবনে জুরারার নাতনি বলে মনে করেন। কারণ মদিনায় ইসলাম গ্রহণকারী প্রথম গোত্রীয় প্রধান হিসেবে আসয়াদ ইবনে জুরারার ব্যাপক খ্যাতি ছিল।  তবে আনসারদের বংশপরিচয় সম্পর্কে পারদর্শী আলেমরা উল্লেখ করেন যে, তিনি আসলে আসয়াদের ভাই সা‘দ ইবনে জুরারার বংশধর ছিলেন।

শৈশব থেকেই তিনি নবি মুহাম্মদের স্ত্রী আয়িশা বিনতে আবু বকরের তত্ত্বাবধানে বড় হয়ে ওঠেন। ধারণা করা হয় যে, তিনি আয়িশার ব্যক্তিগত সচিব হিসেবেও দায়িত্ব পালন করতেন। এই ঘনিষ্ঠ সম্পর্কের কারণে তিনি আয়িশার কাছ থেকে বিপুল পরিমাণ হাদিস, ফিকহ ও ধর্মীয় জ্ঞান আহরণ করেন। তিনি পরবর্তীতে প্রাথমিক ইসলামি যুগের একজন বিশিষ্ট আলেম হিসেবে আত্মপ্রকাশ করেন; বিশেষ করে তিনি আকিদা (ইসলামি ধর্মতত্ত্ব) ও ফিকহে (ইসলামি আইনশাস্ত্র) গভীর পারদর্শিতা অর্জন করেন। তিনি নবির স্ত্রী আয়িশা (ও তার ফিকহি মতামত), উম্মে সালামা, রাফি‘ ইবনে খদিজ ও উম্মে হিশাম বিনতে হারিসাহ থেকে বর্ণিত হাদিসের অন্যতম নির্ভরযোগ্য ও প্রামাণ্য রাবি ছিলেন।

মদিনার বিচারক মুহাম্মদ ইবনে আবি বকর ইবনে হাজম একবার এক সিরীয় খ্রিস্টান চোরের মামলার রায় দেওয়ার সময় আমরার কাছে পরামর্শ চান। আমরা তাকে জানান যে, চুরির শাস্তি হিসেবে হাত কাটা তখনই প্রযোজ্য হয়, যখন চুরি করা সম্পদের মূল্য এক-চতুর্থাংশ দিনারের বেশি হয়। ফলে বিচারক সেই ব্যক্তির হাত কাটার আদেশ দিতে পারেন না। এই পরামর্শের ভিত্তিতে তিনি অভিযুক্ত ব্যক্তিকে মুক্তি দেন। লক্ষণীয় যে, বিচারক তাঁর রায় নিয়ে কোনো প্রশ্ন তোলেননি কিংবা অন্য আলেমদের কাছেও যাননি, যা তার জ্ঞানের প্রতি গভীর আস্থার প্রমাণ বহন করে। খলিফা ও বিশিষ্ট আলেম উমর ইবনে আবদুল আজিজ মানুষদের উপদেশ দিতেন যে, যদি তারা নবিজির হাদিস শিখতে চায়, তাহলে যেন আমরার কাছে যায়; কারণ হাদিস সম্পর্কে তার চেয়ে বেশি জ্ঞান আর কারো ছিল না। একইভাবে ইমাম আহমদ ইবন হাম্বল তাকে “একজন প্রখ্যাত ধর্মতাত্ত্বিক ও মহান আলেমা” হিসেবে বর্ণনা করেন।

তার জ্ঞান, তাকওয়া ও নৈতিকতা অসংখ্য ছাত্র-ছাত্রীকে আকৃষ্ট করে। তার প্রসিদ্ধ শিষ্যদের মধ্যে ছিলেন উরওয়া ইবন যুবায়ের, সুলাইমান ইবন ইয়াসার, আমর ইবন দিনার ও ইবন শিহাব আল-যুহরি, যিনি তাকে “জ্ঞানসমুদ্র” বলে অভিহিত করতেন।

আমরা এমন একটি পরিবারে জন্মগ্রহণ করেন, যা জ্ঞানচর্চা ও হাদিস বর্ণনার জন্য পরিচিত ছিল। তার ভাইবোন, সন্তান, ভাতিজা-ভাগ্নে ও নাতি-নাতনিরা সবাই একটি শিক্ষামুখর পরিবেশ গড়ে তোলেন। তার থেকে হাদিস বর্ণনাকারীদের মধ্যে ছিলেন তার ছেলে আবু রিজাল, তার ভাই মুহাম্মদ ইবনে আবদুর রহমান আনসারি, তার ভাতিজা ইয়াহিয়া ইবনে আবদুল্লাহ ইবন আবদুর রহমান, তার নাতি হারিসাহ ইবন আবি রিজাল ও তার বোনের ছেলে আবু বকর ইবনে মুহাম্মদ ইবন আমর ইবন হাজম। নারী রাবিদের রায়িতা আল-মুযনিয়া ও ফাতিমা বিনতে মুনযির ইবন যুবায়ের তাঁর শিষ্য ছিলেন।

আমরাহ ৯৮ হিজরি (৭১৭ খ্রিস্টাব্দ) সালে ৭৭ বছর বয়সে মদিনায় মৃ্ত্যুবরণ করেন। তার স্বামীর নাম ছিল আবদুর রহমান ইবনে হারিসা ইবনে নুমান এবং তার পুত্র ছিলেন আবু রিজাল মুহাম্মদ। তাঁর পুত্র প্রধানত তার কাছ থেকেই হাদিস বর্ণনা করেছেন। তার ভাতিজা ছিলেন বিচারক আবু বকর ইবনে হাজম।

তাঁর সূত্রে বর্ণিত হাদিসসমূহ সিহাহ সিত্তাসহ হাদিসের প্রায় সকল প্রসিদ্ধ গ্রন্থে উদ্ধৃত হয়েছে।

## তথ্যসূত্র


## বহিঃসংযোগ

* Hadith narrated by Amrah bint Abdul Rahman

বিষয়শ্রেণী:তাবেয়ী
বিষয়শ্রেণী:হাদিস বর্ণনাকারী তাবেয়ী
বিষয়শ্রেণী:৭১৭-এ মৃত্যু
বিষয়শ্রেণী:হাদিস বর্ণনাকারী
বিষয়শ্রেণী:ইসলাম-জীবনী বিষয়ক অসম্পূর্ণ নিবন্ধ
বিষয়শ্রেণী:ইসলামি আইনশাস্ত্রের মুসলিম আলেম